מכללת ברין מאר

מכללת ברין מאר (Bryn Mawr College) היא מכללה פרטית שנועדה לנשים בלבד, הנמנית עם קבוצת "שבע האחיות". היסטוריה מכללת ברין מאר, השוכנת בפאתי פילדלפיה, נוסדה ב-1884 על ידי קהילת קווייקרים מפנסילבניה והייתה אחת האוניברסיטאות הראשונות בארצות הברית שאפשרה לנשים להשיג תארים אקדמיים מתקדמים, ובהם גם תואר דוקטור. המכללה פתחה את שעריה לגברים בשנת 1931. עם זאת, רוב התלמידים במכללה הם נשים. המכללה נסמכת מאז 1985 על אוניברסיטת פנסילבניה בהתאם להסדרי "המאגד הקווייקרי" (Quaker Consortium). מתוך כלל 1,778 התלמידים בסתיו 2021 – 1,423 (נשים בלבד) למדו לתואר הראשון. 355 תלמידים (נשים וגברים כאחד) למדו לתארים מתקדמים. 15% מהתלמידים לתואר הראשון לא החזיקו באזרחות אמריקנית, ו-12% הגדירו עצמם כאסיינים. תחומי הלימוד המקובלים ביותר הם שפה וספרות אנגלית, ביולוגיה, פסיכולוגיה, מתמטיקה ומדעי המחשב. מכללת ברין מאר הייתה הראשונה בשורת מוסדות אקדמיים שבנייניהם נבנו בסגנון אדריכלות התחייה הגותית, בהשראת אוניברסיטאות אוקספורד וקיימברידג' שבבריטניה – סגנון שבאמריקה הצפונית כונה "גותיקת המכללות" (Collegiate Gothic). הקמפוס של ברין מאר תוכנן בידי פרדריק לו אולמסטד בשיתוף אדריכל הנוף הבריטי קלברט ווקס , והוא נכלל במרשם הלאומי של מקומות היסטוריים. עם הבוגרות הנודעות של המכללה נמנות השחקנית קתרין הפבורן, הכלכלנית וכלת פרס נובל לשלום ב-1946 אמילי גרין באלץ', הגנטיקאית נטי סטיבנס, המשוררת א"ס בייאט, האדריכלית דניז סקוט בראון, הפסנתרנית אגי יאמבור, הנוירולוגית קנדיס ביב פרט, הארכאולוגית הטי גולדמן, חוקרת הספרות איליין שוולטר, המשוררת הילדה דוליטל, ההיסטוריונית והנשיאה הראשונה של אוניברסיטת הרווארד דרו גילפין פאוסט, הפעילה הפוליטית גרייס לי בוגס, הסטטיסטיקאית דורותי מ. גילפורד האסטרופיזיקאית ג'קלין יואיט. עם המורים בשני העשורים הראשונים לקיום המכללה במכללה נמנו וודרו וילסון, מי שיכהן בהמשך דרכו כנשיא ארצות הברית, ותומאס הנט מורגן, חוקר האבולוציה וחתן פרס נובל לפיזיולוגיה או לרפואה ב-1933. חברי סגל נודעים אחרים הם המתמטיקאית אמי נתר, הפיזיקאי ארתור לינדו פטרסון והכימאי לואי פיזר. קישורים חיצוניים אתר האינטרנט הרשמי של מכללת ברין מאר (באנגלית) מכללת ברין מאר, באתר אנציקלופדיה בריטניקה (באנגלית) מכללת ברין מאר, ברשת החברתית פייסבוק מכללת ברין מאר, ברשת החברתית X (טוויטר) מכללת ברין מאר, ברשת החברתית טיקטוק מכללת ברין מאר, ברשת החברתית LinkedIn הערות שוליים